Mihai Gâdea

„Băi șmenarule! Măi alcoolicule!”. Apelativele folosite de Mihai Gâdea la adresa lui Traian Băsescu, fostul președinte al României, i-a atras Antenei 3 o amendă de 5.000 de lei.

Publicitate

CNA a considerat că în cadrul emisiunii a fost încălcat articolul din Codul Audiovizual, potrivit căruia „Moderatorii, prezentatorii şi realizatorii programelor au obligaţia să nu folosească şi să nu permită invitaţilor să folosească un limbaj injurios”.

Emisiunea a fost difuzată la 18 mai 2017. CNA a analizat cazul abia săptămâna aceasta.

În cadrul emisiunii din 18 mai s-a discutat despre cum Radu Pricop, fostul ginere al lui Traian Băsescu, ar fi fost avocatul lui Ioan Bendei, fost administrator al RCS.

Sancțiunea a fost votată la propunerea lui Radu Herjeu. O altă propunere, de 10.000 de lei, făcută de Florin Gabrea, nu a trecut la vot.

Norina Ionescu, reprezentanta Antenei 3, despre derapajele de la Sinteza zilei:

„E vorba de limbaj, e adevărat. Păi, atunci ce să fac să redau din limbajul domnului fost președinte Traian Băsescu (râde)? Contextul emisiunii a fost altul, așa că o mică reclamație pe apărarea reputației domnului fost președinte Traian Băsescu e... și asta o reclamație. Cu ce să încep? Cu „țigancă împuțită”? Face parte din limbajul fostului președinte. Să încep cu limbajul domnului Traian Băsescu, care spune acum, în 2017, cu „le umpleam botul de sânge”, referindu-se la Coldea și la Kovesi. La ce să mă mai refer? La „păsărică”, adresându-se domnișoarei Andreea Pană reporter de la Antena 1? Ce să vă spun? Legat de (apelativul n.r.) „alcoolic”, nu știu ce ar putea să vă spun. Chiar domnul Băsescu spune, în 2010, într-o întâlnire cu parlamentarii că era sub influența băuturilor alcoolice. Așa că Mihai Gâdea poate doar reia anumite lucruri care s-au spus, unele poate s-au și dovedit. Iar „șmenar” nu știu, vă spun doar sinonime: „care se descurcă”, „inteligent”, „șmecher”.”

Florin Gabre, membru CNA: „100.000 de afirmații injurioase, nepotrivite, din partea domnului Traian Băsescu nu justifică și nu șterge culpa din punct de vedere jurnalistic și deontologic. Domul Mihai Gâdea are cu totul alt statut social, decât o persoană care trecere pe stradă și înjură, scuipă și face tot ce îi trece prin cap.”

Radu Călin Cristea, membru CNA: „Doar o observație. Poate cădem de acord că această inadecvare lexicală nu-i este caracteristică lui Gâdea. În al doilea rând, părerea mea este că ne legăm foarte tare de acest derapaj făcându-ne că nu știm exact câte emisiuni ne-au trecut pe sub ochi și cu vorbe mult mai grele și cu acuzații. Mă referam doar la calibrarea a percepției noastre legate de ceea ce spunea domnul Gabrea.”

Printre afirmațiile care au atras atenția forului audiovizual:

„Pentru un șmenar o viață întreagă, mare greșeală ați făcut domnu Băsescu! Sau, măi “nea Traiane”! Mare greșeală! Atenție! Data la care Radu Pricop, uitați-vă foarte clar, Radu Pricop devine avocatul lui Bendei Ioan în data de 01.11.2013.”

„Băi șmenarule! Măi alcoolicule! De cât timp era Ioana cuplată cu Radu Pricop? Nu întrebi când s-au căsătorit! Pe noi ne interesează când și-au pus pirostriile ca să mai ia un dar de nuntă ca fiica ailaltă mică? Asta ne interesează pe noi?”

„Doamnelor și domnilor, e demonstrat că Traian Băsescu e un mincinos patologic”.

LEGISLAȚIE. (5) Moderatorii, prezentatorii şi realizatorii programelor au obligaţia să nu folosească şi să nu permită invitaţilor să folosească un limbaj injurios sau să instige la violenţă.

Iulia Bunea

iulia.buneapaginademedia.ro